Gŉ einde in sig aan entstoftekort teen perdesiekteVolgens OBP gaan ŉ minimum van 20 000 dosisse entstof teen Afrika-perdesiekte in die sogenaamde rooi sone beskikbaar wees. (Argieffoto: AP) Terwyl die een na die ander voorval van Afrika-perdesiekte (APS) aangemeld word, is daar klaarblyklik steeds weinig vordering om die tekort aan entstof teen die dodelike siekte op te klaar. Onderstepoort Biologiese Produkte (OBP), die staatsinstelling verantwoordelik vir die produksie van die entstof, het laat verlede week gesê “voldoende vordering” word gemaak en dat OBP sekere alternatiewe maatreëls oorweeg om te verseker dat wanneer die entstofseisoen begin, die bedryf genoeg entstof beskikbaar sal hê. Volgens OBP gaan ŉ minimum van 20 000 dosisse entstof teen Afrika-perdesiekte in die sogenaamde rooi sone beskikbaar wees. Ten spyte van die onderneming dat entstof dus beskikbaar sal wees, verneem Maroela Media dat dit steeds haas onmoontlik is vir perde-eienaars om die entstof by OBP te bekom. Diegene wat wel toegang tot entstofdosisse het, het dit in die meeste gevalle omdat hulle dit vantevore self weggebêre het. Janho Engelbrecht, die DA se kiesafdelingshoof vir Mogale City, sê ook enigiemand wat teen hierdie tyd al probeer het om die entstof te bekom, kan getuig dat dit net nie beskikbaar is nie. Die inentingseisoen teen Afrika-perdesiekte begin op 1 Junie en die bedryf skarrel om ŉ oplossing vir die tekorte te help vind. “Dit sou billik wees om aan te neem dat wat ook al die probleme met die produksie van entstof by OBP was, dit betyds opgelos wou wees om in die vraag na APS-entstowwe voor die aanvang van die nuwe seisoen te voldoen,” sê Engelbrecht. “Dit blyk egter dit is nie die geval nie.” Engelbrecht het die probleme al herhaaldelik onder die aandag van die minister van landbou, Thoko Didiza, gebring en haar selfs gevra om persoonlik by OBP in te gryp. “Tot dusver is geen terugvoer van óf die minister óf haar departement ontvang oor die kwessies wat aangeroer is nie.” Die DA het intussen weer parlementêre vrae aan Didiza gestel oor die status met die produksie van APS-entstof. Engelbrecht vra die minister of sy kan bevestig dat daar genoeg entstof beskikbaar is – soos sy in ŉ vorige antwoord aangevoer het – en of OBP ŉ werkende vriesdroogeenheid vir die produksie van entstof het. Hy vra die minister ook of sy al oorweeg het om laboratoriums in die private sektor te betrek om OBP met die produksie van entstowwe te help, asook met wie in die bedryf die minister tot dusver geskakel het oor die beskikbaarheid en verspreiding van APS-entstof vir die komende inentingseisoen. Die minister moet nog antwoorde verskaf. Didiza het in haar departement se onlangse begrotingsrede verwys na OBP en gesê die versterking van kapasiteit om entstof te produseer is nou belangriker as ooit tevore. Sy het ook gesê dit is belangrik dat inligting oor die beskikbaarheid – of gebrek aan – entstof tydig aan produsente deurgegee word. Engelbrecht sê dié stellings het klaarblyklik nie tot by APS-entstof gestrek nie. Volgens sy eie ondersoekwerk behoort OBP teen die einde van Junie of begin Julie nagenoeg 25 000 dosisse APS-entstof beskikbaar te hê. Dit sal na verwagting eksklusief in die APS-uitsluitingsone versprei word waar geen entstof teen APS ná 31 Oktober toegedien kan word nie. Nog sowat 120 000 dosisse behoort volgens Engelbrecht teen naastenby Augustus beskikbaar te wees. Hoewel OPB oënskynlik ŉ vriesdroogeenheid aangeskaf het, word dit nog nie gebruik nie. APS is endemies in Suid-Afrika en dit is verpligtend om perde teen die siekte in te ent. Indien ŉ perd se inentings nie op datum is nie, mag die dier byvoorbeeld nie na enige byeenkoms geneem word nie. Talle diere wat APS opdoen vrek boonop ŉ wrede dood.